b'\n_START_ARTICLE_\nThornton Wilder\n_START_PARAGRAPH_\nTorntonas Vailderis (angl. Thornton Wilder, 1897 m. baland\xc5\xbeio 17 d. \xe2\x80\x93 1975 m. gruod\xc5\xbeio 7 d.) \xe2\x80\x93 amerikie\xc4\x8di\xc5\xb3 ra\xc5\xa1ytojas ir dramaturgas. Tris kartus apdovanotas Pulicerio premija u\xc5\xbe roman\xc4\x85 \xc5\xa0ventojo karaliaus Liudviko tiltas (angl. The Bridge of San Luis Rey), pjeses M\xc5\xabs\xc5\xb3 miestelis (angl. Our Town) ir Per plauk\xc4\x85 nuo pra\xc5\xbe\xc5\xabties (angl. The Skin of Our Teeth). U\xc5\xbe knyg\xc4\x85 A\xc5\xa1tuntoji diena (angl. The Eighth Day) apdovanotas Nacionaline knyg\xc5\xb3 premija.\n_START_SECTION_\nBiografija\n_START_PARAGRAPH_\nGim\xc4\x97 Madisone, Viskonsino valstijoje, JAV. A\xc5\xa1tuonerius vaikyst\xc4\x97s metus praleido Kinijoje, kur jo t\xc4\x97vas dirbo JAV konsulu. Per Pirm\xc4\x85j\xc4\xaf pasaulin\xc4\xaf kar\xc4\x85 savanori\xc5\xa1kai \xc4\xafstojo \xc4\xaf pakran\xc4\x8di\xc5\xb3 artilerijos dalin\xc4\xaf. 1920 m. baig\xc4\x97 bakalauro studijas Jeilio universitete, priklaus\xc4\x97 universiteto literat\xc5\xb3 organizacijai. 1926 m. Prinstono universitete baig\xc4\x97 pranc\xc5\xabz\xc5\xb3 kalbos magistro studijas. Save vis\xc5\xb3 pirma laik\xc4\x97 mokytoju, ir tik tuomet ra\xc5\xa1ytoju. D\xc4\x97st\xc4\x97 poezij\xc4\x85 ir literat\xc5\xabr\xc4\x85 \xc4\x8cikagos, Harvardo, Prinstono ir kituose Amerikos universitetuose. Per Antr\xc4\x85j\xc4\xaf pasaulin\xc4\xaf kar\xc4\x85 priklaus\xc4\x97 JAV ginkluotosioms oro paj\xc4\x97goms, peln\xc4\x97 ne vien\xc4\x85 apdovanojim\xc4\x85. Mir\xc4\x97 sulauk\xc4\x99s 78 met\xc5\xb3 Hamdene, Konektikuto valstijoje._NEWLINE_Pagal \xc5\xa1io ra\xc5\xa1ytojo pjeses Gytis Padegimas Lietuvoje pastatyti keturi spektakliai: M\xc5\xabs\xc5\xb3 miestelis (1982 m.), Ilga Kal\xc4\x97d\xc5\xb3 vakarien\xc4\x97 (1991 m.), Per plauk\xc4\x85 nuo \xc5\xbe\xc5\xabties (1993 m.) ir Naktinio traukinio vagonas \xe2\x80\x9eHajavata\xe2\x80\x9c (1999 m.).'